tsen
༄། །སུ བྷ ཥ ཤཱ ས ན སྱ ས མུ དྲ ཤྲཱི ཀཱ ལ ཙ ཀྲ ས མཱ ནྱཱ རྠ ཏོ མུ ཁ ཏ ནི ཛེ པ ཏྟ ཀ རོ ནཱ མ བི ཧ ར ཏི སྨ།།
༄། །དཔལ་དུས་ཀྱི་འཁོར་ལོའི་སྤྱི་དོན་གྱི་སྒོ་ནས་གཏན་ལ་འབེབས་པར་བྱེད་པའི་ལེགས་བཤད་བསྟན་པའི་རྒྱ་མཚོ་ཞེས་བྱ་བ་བཞུགས་སོ།།
ན་མོ་མཉྫུ་བཛྲ་ཡ། དཔལ་དུས་ཀྱི་འཁོར་ལོ་སྤྱི་དོན་གྱི་སྒོ་ནས་གཏན་ལ་འབེབས་པར་བྱེད་པའི་ལེགས་བཤད་བསྟན་པའི་རྒྱ་མཚོ་ཞེས་བྱ་བ། དཔལ་ལྡན་བླ་མ་དམ་པ་མཆོག་གི་དང་པོའི་སངས་རྒྱས་ཐམས་ཅད་ལ་དངོས་པོ་ཐམས་ཅད་ཀྱིས་རྟག་ཏུ་ཕྱག་འཚལ་ལོ། །ཕྱི་ནང་དུས་སྦྱོར་བཅུ་གཉིས་འགགས་པས་བདེན་དོན་རྣམ་པ་བཅུ་གཉིས་ལྡན་ཕྱིར་རྡོ་རྗེ་ཉི་མ་སྣང་བ་ཆེ། །འགྱུར་བའི་བདེ་བ་བཅུ་དྲུག་ཟད་པས་འགྱུར་མེད་དེ་ཉིད་བཅུ་དྲུག་རིག་ཕྱིར་རྡོ་རྗེ་ཟླ་བ་དྲི་མེད་འོད། །གནས་སྐབས་བཞི་ཡི་སྒྲིབ་པ་ཟད་པས་ཐིག་ལེ་བཞི་པོ་མི་འགྱུར་འཛིན་ཕྱིར་སྐུ་བཞི་རྡོ་རྗེ་བཞི་རང་བཞིན། །ཟབ་མོ་རྡོ་རྗེའི་རྣལ་འབྱོར་དྲུག་གིས་ཁམས་དྲུག་སྒྲིབ་པ་ཟད་པར་སྤངས་པའི་རིགས་དྲུག་གཙོ་བོར་གྱུར་ལ་འདུད། །སྟོང་གཟུགས་ཕྱག་རྒྱའི་མཁའ་དང་རྟག་ཏུ་དབྱེར་མེད་སྦྱོར། །འགྱུར་མེད་བདེ་བའི་སྒྲ་གཅན་ཆོས་སྐུ་བླ་ན་མེད། །སྐལ་བཟང་སྐྱེ་བོ་རྣམ་གྲོལ་ཆེ་ལ་དགོད་པའི་ཕྱིར། །འཆར་ནུབ་ཉི་ཟླའི་གཟུགས་སྐུ་རྒྱ་ཆེར་སྟོན་ལ་འདུད། །སྟོང་ཆེན་ཡིག་ལྔའི་མཐར་ཐུག་བདེ་བ་ཆེ། །ཐིག་ལེ་ཡིག་དྲུག་ཕྱག་རྒྱ་ཆེན་མོ་དང་། །མཉམ་པར་སྦྱར་བའི་ཨེ་ཝཾ་བླ་ན་མེད། །སྟོང་ཉིད་སྙིང་རྗེའི་བདག་ཉིད་ལ་ཕྱག་འཚལ། །དང་པོའི་སངས་རྒྱས་གཞོན་ནུའི་སྐུ། །རྟག་ཏུ་གཉིས་སྦྱོར་ཚངས་སྤྱོད་ཆེ། །འཇིག་རྟེན་གཉེན་གྱུར་གཤིན་རྗེའི་དགྲ། །ངག་དབང་ཡེ་ཤེས་སྐུ་ལ་འདུད། །རིགས་གསུམ་མངའ་བདག་ལ་སོགས་ས་བཅུའི་མགོན། །ཆོས་རྒྱལ་ཚུལ་བཟུང་དཔལ་ལྡན་ཀ་ལཱ་པར། །དང་པོའི་སངས་རྒྱས་གསལ་བར་མཛད་རྣམས་དང་། །རྒྱ་བོད་མཁས་གྲུབ་ཀུན་ལ་གུས་ཕྱག་འཚལ། །དེ་དག་ཀུན་གྱི་ཕུན་ཚོགས་མ་ལུས་པ། །གཅིག་ཏུ་བསྡུས་ནས་བསྟན་པའི་དཔལ་གྱུར་ཅིང་། །ཁྱད་པར་བདག་བློ་དབྱར་གྱི་ཆུ་བོ་ལྟར། །རྒྱས་མཛད་རྩ་བའི་བླ་མར་གུས་ཕྱག་འཚལ། །རྒྱལ་དང་རྒྱལ་སྲས་རྣམས་ལས་ལེགས་འོངས་པའི། །གསུང་རབ་ཀུན་གྱི་མཐར་ཐུག་བླ་ན་མེད། །རྒྱུད་སྡེ་ཀུན་གྱི་ཟབ་ལམ་ཀུན་འདུས་པ། །དབང་མཆོག་བཞི་པའི་རྣལ་འབྱོར་མ་སྦས་པར། །སྐལ་བཟང་སྐྱེ་བོའི་ངོར་མཛད་རིན་པོ་ཆེ། །འདོད་དགུ་ཀུན་འབྱུང་བསམ་འཕེལ་དབང་གི་རྒྱལ། །རྡོ་རྗེ་ཐེག་པའི་གསང་ཆེན་བླ་ན་མེད། །དང་པོའི་སངས་རྒྱས་འཆད་པར་བདག་གུས་སོ། །འདི་ན་ལ་ལ་གཅིག་པུར་སྡོད་པས་ངོམས། །གཞན་དག་ཐ་སྙད་ཚིག་གི་སྤུན་པ་འཕྱར། །ལ་ལ་རང་བཟོའི་གྲུབ་མཐས་ཁེངས་ཤིང་འགྱིང་། །ཕལ་ཆེར་འདུ་འཛིའི་དབང་དུ་གྱུར་པའི་ཕྱིར། །གཞན་ཕན་བསམ་པའི་ཁུར་ཆེན་མེད་མོད་ཀྱི། །རང་ཉིད་བསྟན་པའི་མཆོག་འདིས་ཡིད་ཕྲོགས་ཤིང་། །བླ་མའི་དྲིན་གྱིས་ལེགས་བཤད་རྙེད་པ་རྣམས། །གནས་བྱའི་ཕྱིར་དང་བློ་ལྡན་འགའ་ཡིས་ཀྱང་། །རིང་ནས་བསྐུལ་བས་འདིར་འབད་བགྱིས་པ་ལགས། །སྡེ་དྲུག་སྲུང་མས་རྟག་ཏུ་གྲོགས་མཛད་ཅིང་། །གཟུར་གནས་བློ་ལྡན་དོན་གཉེར་སྤྲོ་བར་མཛོད། །འདི་ལ་གསུམ། དུས་འཁོར་བསྟན་པའི་མཆོག་ཏུ་སྒྲུབ། དེའི་བྱུང་ཚུལ་རྒྱས་པར་བཤད། རྗོད་བྱེད་དང་བརྗོད་བྱ་གསུམ་གཏན་ལ་དབབ་པའོ། །དང་པོ་ལ་སྒྲུབ་བྱེད་དགོད་པ་དང་། གནོད་པ་སྤང་བའོ། །དང་པོ་ལ་བསྟན་པ་མཐའ་དག་སངས་རྒྱས་ཀྱི་འཕྲིན་ལས་སུ་སྒྲུབ། དེ་གདུལ་བྱ་ལ་བལྟོས་ནས་མཆོག་དམན་དུ་དབྱེ་བའོ། །དང་པོ་ལ་སྤྱིར་ཕྱི་ནང་དང་། ནང་གི་མདོ་རྒྱུད་དང་། རྒྱུད་སྡེ་བཞི་ལ་སོགས་པའི་དངོས་བསྟན་ལ་ཟབ་རྒྱས་མཆོག་དམན་ཡོད་ཀྱི། ཀུན་ཀྱང་དེ་བཞིན་གཤེགས་པས་གདུལ་བྱའི་ཁམས་དང་བག་ལ་ཉལ་གཟིགས་ནས་གང་ལ་གང་འཚམ་གྱི་ཆོས་བསྟན་པ་ཁོ་ན་ཡིན་པས། དེ་བཞིན་གཤེགས་པའི་ཐབས་མཁས་ལ་དད་པ་བསྒོམ་པར་བྱ་ཡི། གཅིག་རྒྱུ་མཚན་དུ་བྱས་ནས་གཞན་ལ་སྡང་ཞུགས་ཀྱིས་སྨོད་པ་ནི་རྣམ་པ་ཀུན་ཏུ་མི་བྱ་སྟེ། ནང་ལེའི་མཇུག་ཏུ། རང་གཞན་རིགས་སུ་གྱུར་པའི་ཆོས་ནི་འགའ་ཡང་རྣལ་འབྱོར་པ་ཡིས་སུན་མི་དབྱུང་། །ཞེས་དང་། དེའི་རྒྱུ་མཚན། དེའི་གོང་དུ་མུ་སྟེགས་སོགས་ཀྱི་འདོད་པ་བཤད་པ་ཐམས་ཅད་དེ་བཞིན་གཤེགས་པའི་ཐབས་མཁས་སུ་གསུངས་ཤིང་། ཁམས་ལེར། ཐིག་ལེ་ནུས་པ་མིག་སྨན་སོགས། གདུལ་བྱ་ལ་ཕན་པའི་གཟུགས་སྣ་ཚོགས་བཟུང་ནས་ས་ལ་འཇུག་ཅིང་། བྱུང་བར་གྱུར་དང་བྱུང་དང་འབྱུང་འགྱུར་རིག་བྱེད་རྟོག་གེ་ལ་སོགས་བསྟན་བཅོས་མཐའ་དག་རབ་ཏུ་གསུང་། །ཞེས་ཕྱི་ནང་གི་བསྟན་བཅོས་མཐའ་དག་གསུང་བ་པོར་བཤད་པའི་ཕྱིར་རོ། །དེ་ལྟ་ན་ཡང་། དངོས་བསྟན་གྱི་བསྟན་པ་མཐའ་དག་མཆོག་དམན་ཁྱད་མེད་དུ་བཟུང་བར་ཡང་མི་བྱ་སྟེ། ཁྱད་པར་འཕགས་བསྟོད་སོགས་སུ་ཕྱི་ནང་གི་བསྟན་པའི་མཆོག་དམན་རྒྱས་པར་བཤད་པ་བཞིན་དུ་འདུལ་བ་དང་མདོ་སྡེ་དང་རྣམ་འགྲེལ་སོགས་སུ་རྒྱས་པར་གསུངས་ལ། འདི་ཉིད་དུ་ཡང་། ནང་ལེར། ཡན་ལག་དང་བཅས་རིག་བྱེད་ཅེས་སོགས་ཀྱིས། གདུལ་བྱ་དེ་དང་དེའི་ངོར། རིག་བྱེད་སོགས་རྣམས། རྒྱས་པ་དང་མེས་བྱིན་དང་ཁྱབ་འཇུག་སོགས་སྟོན་པ་གཞན་གྱིས་བྱས་པ་དང་། དེ་རྣམས་རིག་པ་རྣམ་དག་མ་ཡིན་པར་བཤད་ཅིང་། ལྟ་བ་བརྟག་པའི་མདོར་བསྡུས་སུ། རང་གཞན་གྱི་ལྟ་བ་དམན་པ་རྣམས་བཀག་ནས། དབུ་མ་ཆེན་པོའི་ལྟ་བ་རྡོ་རྗེའི་རྣལ་འབྱོར་གྱིས་བསྒོམ་པ་ཉིད་མཆོག་ཏུ་ལེགས་པར་བསྟན་པའི་ཕྱིར་རོ། །གཉིས་པ་ལ་ཤེས་རབ་ཀྱི་སྒོ་ནས་དང་། ཐབས་ཀྱི་སྒོ་ནས་དབྱེ་བའོ། །དང་པོ་ནི། འོ་ན་གདུལ་བྱ་ལ་བལྟོས་ནས་མཆོག་དམན་དུ་ཇི་ལྟར་གསུངས་སྙམ་ན། གདུལ་བྱ་རིག་གནས་ལ་མཁས་པ་ཙམ་འདོད་ཀྱི། དགེ་སྡིག་གི་བླང་དོར་བྱེད་མི་འདོད་པ་ལ་མུ་སྟེགས་རྒྱང་ཕན་གྱི་བསྟན་བཅོས་རྣམས་བསྟན་ནས་ཐོག་མར་སྐྱེ་བ་སྔ་ཕྱི་དང་རྒྱུ་འབྲས་མེད་པའི་ལོག་ལྟ་གཏན་ཚིགས་ལ་བརྟེན་ནས་སྐྱེད་པར་བྱེད་དོ། །འདི་ནི་ཤིན་ཏུ་ཡ་ང་བའི་ལྟ་བ་ཡིན་པས་དེ་ལྟ་བུ་བསྐྱེད་པ་དེ་བཞིན་གཤེགས་པའི་ཐབས་མཁས་སུ་གཏན་མི་རིགས་སོ་སྙམ་ན་རིགས་ཏེ། འདི་ཡང་ཉོན་མོངས་ཆེན་པོའི་རིགས་ཅན་གྲུབ་མཐའ་ལ་ཡེ་མ་ཞུགས་པའི་བླུན་པོ་ལས་ཡང་དག་པའི་ལྟ་བ་སྐྱེ་བ་ལ་ཉེ་བའི་ཕྱིར་ཏེ། དེ་རིགས་པ་དུ་མ་ཁས་ལེན་པས་ནམ་ཞིག་ན་ཐལ་འགྱུར་རྣམ་དག་འགོད་མཁན་གྱི་རྒོལ་བའམ་གསུང་རབ་དང་ཕྲད་པའི་ཚེ་ཐོག་མར་ཐེ་ཚོམ་དང་། དེ་རྟིང་ལྡོག་ཕྱོགས་ཀྱི་སྒྲུབ་བྱེད་རྣམ་དག་མཐོང་ནས་ཡང་དག་པའི་ཚད་མ་སྐྱེ་བའི་ཕྱིར་རོ། །དེ་རྗེས་གདུལ་བྱ་སྐྱེ་བ་སྔ་ཕྱི་ཡོད་པར་མཐོང་ནས་མངོན་མཐོའི་ལམ་ལ་བླང་དོར་བྱེད་ཀྱང་ཐར་པ་བློར་མི་ཤོང་བ་རྣམས་ལ། མུ་སྟེགས་དཔྱོད་པ་པའི་བསྟན་བཅོས་ལ་སོགས་པ་ཐར་པའི་རྣམ་གཞག་མེད་པ་མཐོང་བས་མཐོ་རིས་ཀྱི་རྣམ་གཞག་ཡོད་པ་རྣམས་སྟོན་ནོ། །དེ་རྗེས་ཐར་པ་བློར་ཆུད་ཀྱང་སྡུག་བསྔལ་འགགས་པའི་བྲལ་བ་ཙམ་ལ་ཐར་པར་འཇོག་མི་ནུས་པ་རྣམས་ལ། གྲངས་ཅན་དང་གཅེར་བུ་ལ་སོགས་པའི་བསྟན་བཅོས་ཐར་པ་གཟུགས་ཅན་དང་དངོས་པོར་གྲུབ་པའི་རྣམ་གཞག་ཡོད་པ་རྣམས་སྟོན་ནོ། །དེ་ལྟ་བུའི་མཐོ་རིས་དང་ཐར་པ་ལ་ཐོབ་འདོད་ཡོད་ཀྱང་། ཐོབ་བྱེད་ཀྱི་ལམ། ཐོབ་བྱ་དང་མ་འབྲེལ་བ་དུ་མ་བཤད་པ་རྣམས་ཀྱང་གདུལ་བྱ་དེ་དག་གི་བློ་དང་འཚམ་པར་བསྟན་པ་ཙམ་དུ་ཟད་དོ། །དེ་རྗེས་ཐར་པ་འདུས་མ་བྱས་ཤིང་བྲལ་བའི་འབྲས་བུ་དང་། སྡུག་བསྔལ་ཐམས་ཅད་ཟད་པའི་མྱང་འདས་སུ་ཁས་ལེན་ནུས་ཤིང་། དེ་ཐོབ་པའི་ཕྱིར་དུ་གང་ཟག་གི་བདག་མེད་དང་། གཟུང་བ་ཆོས་ཀྱི་བདག་མེད་པའི་ལྟ་བ་བསྒོམ་ནུས་ཀྱང་། འཛིན་པ་ཆོས་ཀྱི་བདག་མེད་བློར་མི་ཤོང་བ་རྣམས་ལ། ཉན་ཐོས་སྡེ་གཉིས་ཀྱི་གྲུབ་མཐའ་སྟོན་པར་མཛད་དོ། །དེ་ལ་ཡང་། ཐར་པ་མེད་དགག་ཏུ་ཁས་ལེན་མི་ནུས་ཤིང་། དེ་དང་དེ་སྒྲུབ་བྱེད་ཀྱི་ལམ་ལ་སོགས་པ་དང་། དེ་དག་བརྒྱུད་ལྡན་གྱི་གང་ཟག་སྦྲེལ་བར་བྱེད་པའི་ལྡན་པ་དོན་གཞན་མེད་ན་གང་ཟག་དང་དེའི་ཐོབ་བྱ་འཇོག་མི་ཤེས་པ་རྣམས་ལ་བྱེ་བྲག་ཏུ་སྨྲ་བའི་གྲུབ་མཐའ་བསྟན་ལ། དེ་ལས་ལྡོག་པར་ཁས་བླངས་ནས་བསྒྲུབ་བྱ་དང་སྒྲུབ་བྱེད་སོགས་ཀྱི་བྱ་བྱེད་ལས་གསུམ་ཡུལ་གྱི་སྟེང་ནས་མ་གྲུབ་པའི་བློས་བཏགས་ཙམ་དུ་ཁས་ལེན་ནུས་པ་ལ་མདོ་སྡེ་པའི་གྲུབ་མཐའ་བསྟན་ནོ། །ཆོས་ཀྱི་བདག་མེད་ཁས་ལེན་ནས་ཀྱང་། ཤེས་རིག་ཙམ་ཞིག་བདེན་པར་གྲུབ་པའི་སྟེང་ནས་བྱ་བྱེད་འཇོག་དགོས་ཀྱི། དེ་བདེན་པར་མ་གྲུབ་ན། འཁོར་འདས་གང་ཡང་མི་འགྲུབ་པར་འཛིན་པ་ལ། ཕྱི་དོན་བཀག་ནས་གཟུང་འཛིན་གཉིས་སྟོང་གི་ཤེས་པ་བདེན་གྲུབ་ཏུ་སྟོན་པའི་སེམས་ཙམ་གྱི་གྲུབ་མཐའ་སྟོན་པར་མཛད་དོ། །བདེན་གྲུབ་ཀྱི་ཆོས་ཅུང་ཟད་ཀྱང་མེད་པ་ཉིད་ཀྱི་བྱ་བྱེད་འཐད་ཀྱི། བདེན་གྲུབ་ལ་དེ་མི་འཐད་པར་འཛིན་པའི་བློ་གྲོས་མཆོག་དང་ལྡན་པ་རྣམས་ལ་དབུ་མའི་གྲུབ་མཐའ་བསྟན་ཏེ། དེ་ཡང་ཐ་སྙད་ཀྱི་འཇོག་ཚུལ་ལ་བལྟོས་ན། མདོ་སྡེ་སྤྱོད་པ་དང་། རྣལ་འབྱོར་སྤྱོད་པ་དང་། གྲགས་སྡེ་སྤྱོད་པ་རྣམས་སུ་གྲགས་པ་རྣམས་ལའང་དེ་བཞིན་ནོ། །གཉིས་པ་ལ་མདོ་སྡེ་དང་། རྒྱུད་སྡེའི་མཆོག་དམན་ནོ། །དང་པོ་ནི། དེ་དག་ནི་གྲུབ་མཐའ་སྨྲ་བའི་སྒོ་ནས་བཤད་ལ། གང་ཟག་བསམ་པ་སེམས་བསྐྱེད་ཀྱི་སྟོབས་མཆོག་དམན་གྱི་སྒོ་ནས་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་ཕྱིར་དུ་སྤྱོད་པ་རླབས་པོ་ཆེ་དང་ཆོས་ཀྱི་བདག་མེད་རྒྱས་པར་སྒོམ་པ་དེ་བསྟན་པའི་མཆོག་ཏུ་ཤེས་ཀྱང་། རང་ཉིད་ལྷག་བསམ་གྱི་ནུས་པ་ཞན་ཅིང་སྙིང་རྗེའི་བལྟོས་པ་ཆུང་བས། རང་ཉིད་གཅིག་པུ་འཁོར་བ་ལས་གྲོལ་ཕྱིར་དུ་ལམ་ལ་བརྩོན་པར་འདོད་པའི་ཉན་རང་གི་རིགས་ཅན་ལ། ཐེག་པ་དམན་པའི་ལམ་གྱི་རྣམ་པར་བཞག་པ་སྟོན་པར་མཛད་ལ། དེ་ལ་ཡང་། རང་ཉིད་གཞན་ལ་རག་མ་ལས་པར་བྱང་ཆུབ་མངོན་དུ་བྱ་བའི་ཕྱིར་དུ། མཁས་པར་བྱས་པའི་དངོས་པོ་དྲུག་ལ་མཁས་པ་ལ་སོགས་པའི་ཤེས་རབ་གཙོ་བོར་འདོད་པ། ང་རྒྱལ་ཤེས་ཆེ་བའི་རིགས་ལ་རང་རྒྱལ་དང་། གཞན་ལ་རག་ལས་ཤིང་། ཤེས་རབ་རླབས་ཆེ་བ་མ་ཐོབ་ཀྱང་ཤེས་རབ་ཟབ་པ་ཁོ་ནས་མྱུར་དུ་བྱང་ཆུབ་པར་འདོད་པ་ལ་ཉན་ཐོས་ཀྱི་ཐེག་པ་དང་། དེ་གཉིས་ཀྱིས་མ་ནུས་པའི་བསྟན་པ་ཁྱད་པར་ཅན་དུ་ཉམས་སུ་ལེན་པར་ནུས་པ་ལ་བྱང་ཆུབ་སེམས་དཔའི་ཐེག་པ་ལེགས་པར་བསྟན་ནོ། །འདི་དག་ནི། དཔལ་མགོན་ཀླུ་སྒྲུབ་ཀྱིས་བརྡ་སྤྲོད་པ་དག་ཇི་ལྟ་བུར་ཞེས་སོགས་ཀྱི་དོན་ཡིན་ནོ། །དེ་ལྟར་དབུ་མ་ཆེན་མོའི་རྟོགས་བྱའི་ཡུལ་སྤྲོས་བྲལ་ཟབ་མོ་དེ་ཉིད་ཡིད་ཤེས་འཁོར་དུ་འབྱུང་བའི་ཤེས་རབ་ཕལ་པ་ཞིག་གིས་བསྒོམ་གྱི། དབང་ཤེས་ཀྱི་འཁོར་དུ་འབྱུང་བའི་ཚོར་བ་བདེ་བ་ཤེས་རབ་ཏུ་བསྒྱུར་ནས་བསྒོམ་པར་མི་ནུས་པའི་གདུལ་བྱ་ལ་ཕར་ཕྱིན་གྱི་ཐེག་པ་ཆེན་པོ་བསྟན་ལ། དེ་བསྒོམ་པར་ནུས་པ་ལ་རྡོ་རྗེའི་ཐེག་པ་བསྟན་ཏོ། །དེ་ལྟར་ན་མདོ་སྔགས་ཀྱི་ཁྱད་པར་ཡང་། སྦྱང་གཞི་ཤིན་ཏུ་རགས་པའི་ལུས་སེམས་རྫས་ཐ་དད་ཀྱི་ནང་ནས་གཙོ་བོར་སེམས་སྦྱོང་ཞིང་། སྦྱོང་བྱེད་སྙིང་རྗེ་དང་ཤེས་རབ་གཉིས་སློབ་ལམ་དུ་བློ་རྫས་གཅིག་པ་ལྟ་ཞོག་རྣམ་ཤེས་གཅིག་གི་འཁོར་དུ་ཅིག་ཅར་ཡང་མི་འབྱུང་མོད་ཀྱི། གཅིག་ལ་གཅིག་གིས་རྩིས་ཟིན་པ་ཙམ་ལ་ཐབས་ཤེས་དབྱེར་མེད་དུ་བྱས་པའི་ཤེས་རབ་གཙོ་བོར་བསྒོམ་ཞིང་། དེ་ཡང་སེམས་ལ་གནད་དུ་བསྣུན་པ་གཙོ་བོར་བྱས་ཏེ་བསྒོམས་ནས་སྦྱངས་པས། སྦྱངས་འབྲས་སྐུ་གཉིས་རྫས་ཐ་དད་པའི་གཟུགས་སྐུ་གཙོ་བོར་བསྒྲུབ་པ་ཕར་ཕྱིན་གྱི་ཐེག་པ་དང་། སྦྱང་གཞི་ཤིན་ཏུ་ཕྲ་བའི་ལུས་སེམས་རྫས་གཅིག་གི་ནང་ནས་ལུས་གཙོ་བོར་སྦྱོང་ཞིང་། སྦྱོང་བྱེད་སྙིང་རྗེ་བདེ་བ་དང་། ཤེས་རབ་སྟོང་ཉིད་རྟོགས་པའི་ཡེ་ཤེས་གཉིས་ལམ་དུས་ནས་བློ་རྫས་གཅིག་གི་ངོ་བོར་བྱས་ནས་བསྒོམ་ཞིང་། དེ་ཡང་གཙོ་བོར་ལུས་ལ་གནད་དུ་བསྣུན་ནས་བསྒོམས་ཏེ་སྦྱངས་པས། སྦྱངས་འབྲས་སྐུ་གཉིས་རྫས་གཅིག་པའི་ཆོས་སྐུ་གཙོ་བོར་བསྒྲུབ་པ་རྡོ་རྗེའི་ཐེག་པ་ཡིན་ཏེ། མདོར་ན་རྡོ་རྗེའི་དོན་མི་ཕྱེད་པ་ཡིན་ལ། དེ་ཡང་རྒྱུ་ཐབས་དང་འབྲས་བུ་ཤེས་རབ་གཉིས་དབྱེར་མེད་ཀྱི་ཐ་སྙད་ཙམ་ཕར་ཕྱིན་ཐེག་པར་ཡང་བྱུང་མོད་ཀྱི། རྡོ་རྗེ་ལྟར་དབྱེར་མི་ཕྱེད་པ་སྟེ། དེ་ཡང་འདིས་འགྲོ་བ་ལམ་དང་། འདིར་འགྲོ་བ་འབྲས་བུའི་ཐེག་པ་གཉིས་ཀ་ལ་མི་ཕྱེད་པའི་དོན་རྫོགས་པར་ཚང་བའི་དོན་ལ་རྡོ་རྗེ་ཐེག་པར་འཇོག་དགོས་པས་སོ། །དེ་ཡང་བདེ་བ་ནི་ཚོར་བ་ཡིན་པས་དེ་ཤེས་རབ་དང་ངོ་བོ་ཤིན་ཏུ་མི་མཚུངས་པས་ན། ཕར་ཕྱིན་ཐེག་པར་ཡེ་མ་བཤད་པའི་མན་ངག་ཁྱད་པར་ཅན་གྱིས་ཤེས་རབ་ཀྱི་ངོ་བོར་གསར་དུ་བསྐྱེད་ལ། དེ་ཡང་ཡིད་ཤེས་འཁོར་གྱི་བདེ་བའང་དེར་བསྐྱེད་པ་སྲིད་མོད་ཀྱི། གཙོ་བོ་ནི་དབང་ཤེས་འཁོར་གྱི་བདེ་བ་ལ་བྱ་ལ། དེ་ཡང་རྒྱུད་སྡེ་བཞིའི་བྱ་སྤྱོད་གཉིས་མིག་ཤེས་དང་། གོང་མ་གཉིས་ལུས་ཤེས་སོ། །དེ་ཡང་ཁ་ཅིག་འདོད་ལྷའི་འཁྲིག་པ་དང་བསྟུན་ནས་བལྟ་བ་ལ་བྱ་བ་དང་། དགོད་པ་ལ་སྤྱོད་རྒྱུད་སྦྱོར་མོད་ཀྱི། དེ་ནི་མ་ཡིན་ཏེ། དགོད་པ་ནི་མས་རིམ་གྱིས་སྦྱར་བ་ཤ་སྟག་སྣང་བའི་ཕྱིར་རོ། །དེས་ན་མིག་ཤེས་རབ་ཀྱིས་ལྷ་ཕོ་མོའི་བྱད་བཞིན་ལ་བལྟས་ནས་དགོད་པ་དང་། བདེ་བ་སྐྱེ་པའི་གནས་ཁྱད་པར་བ་ལ་བལྟས་པའི་བདེ་བའོ། །གོང་མ་གཉིས་ནི། ཕྱག་རྒྱའི་ཕྱིའི་རེག་པ་ལ་འཁྱུད་པ་ཙམ་དང་། ནང་གི་ན་ར་སི་ཀའི་རྩའི་རེག་པ་ཁྱད་པར་བ་ལ་ནང་དུ་རག་པ་ལས་བྱུང་བའི་བདེ་བ་ཤེས་རབ་ཁྱད་པར་ཅན་དུ་བསྒྱུར་བ་ཉིད་རྡོ་རྗེ་ཐེག་པའི་དོན་དུ་ཟུངས་ཤིག དེ་ལྟར་ན་སྡུག་བསྔལ་གྱི་མཐར་ཐུག་མནར་མེད་པའི་དམྱལ་བའི་སྡུག་བསྔལ་དེ་ལུས་ཚོར་ཡིན་པ་བཞིན་དུ་བདེ་བའི་མཐར་ཐུག་སྲེད་པ་མཐའ་དག་ཟད་པའི་བདེ་བའང་ལུས་ཚོར་ཡིན་པར་གྲུབ་བོ། །འོ་ན་ཆོས་མངོན་པ་རྣམས་སུ་དབང་ཤེས་ངོ་བོ་ཉིད་ཀྱི་རྣམ་གཡེང་ཁ་ཕྱིར་བལྟས་སུ་བཤད་པས། དེ་ལམ་གྱི་གཙོ་བོར་གྱུར་པའི་མཉམ་གཞག་ཡེ་ཤེས་སུ་ཇི་ལྟར་རུང་ཞེ་ན། རྒྱུ་མཚན་དེ་ཉིད་ཀྱིས་ན་མདོ་སྔགས་ཀྱི་ཁྱད་པར་རོ། །དེར་མ་ཟད་མཛོད་འགྲེལ་དུ་དཔེ་སྟོན་སྡེ་པ་སོགས་ཀྱང་བསམ་གཏན་གྱི་ཡན་ལག་ཏུ་ཏིང་ངེ་འཛིན་གྱི་ཁྱ